वाराणसी में वह गंगा को संगीत सुनाते थे. उन की आत्मा का नाद उन की शहनाई की स्वरलहरियों में गूंजता हुआ हर सुबह बनारस को संगीत के रंग से सराबोर कर देता था. शहनाई उन के कंठ से लग कर नाद ब्रह्म से एकाकार तो होती ही थी, मिलन के स्वर गंगा की लहरों से मिलते हुए अनंत सागर की ओर निकल पड़ते थे. एक दिन इसी शहनाई के सुर थम गए और अपने धाम में विश्राम करते हुए सुरों की अनंत यात्रा पर निकल पड़े. देश की आजादी में गूंजे बिस्मिल्लाह खां की शहनाई के स्वर 15 अगस्त, 1947 को देश की आजादी की पूर्वसंध्या पर लालकिले पर फहराते तिरंगे के साथ स्वरलहरियां भी आजाद भारत के आजाद आसमान में शांति का संगीत बन कर फैल रही थीं. यह उन के सुरों का ही कमाल था कि लगभग हर साल 15 अगस्त को प्रधानमंत्री के भाषण के बाद बिस्मिल्लाह खां का शहनाई वादन देश के स्वतंत्रता उत्सव की एक प्रथा बन गई. उस्ताद ने एक ऐसे दौर में इस संगीत को रचा था, जब गानेबजाने को सम्मान की निगाह से नहीं देखा जाता था. तब उन्होंने लोकधुनों को अपनी तपस्या और रियाज से खूब संवारा और क्लासिकल मौसिकी में शहनाई को सम्मानजनक स्थान दिलाया. बहुत कम ही लोग जानते हैं कि खां साहब की मां कभी नहीं चाहती थीं कि उन का बेटा शहनाई वादक बने. वह इसे हलका काम समझती थीं, क्योंकि शहनाई वादकों को उस समय शादीब्याह और अन्य समारोहों में बुलाया जाता था. ऐसी जुगलबंदियां, जिन का कोई सानी नहीं था. बिस्मिल्लाह खां ने शहनाई को मंदिरों, राजेरजवाड़ों के मुख्यद्वारों और शादीब्याह के अवसर पर बजने वाले लोकवा- से उठा कर शास्त्रीय संगीत की दुनिया में पहुंचाया. उस्ताद ने अपने चाचा उस्ताद मरहूम अलीबख्श के कहे मुताबिक शहनाई को शास्त्रीय संगीत का वा- बनाने में जिंदगी भर जितनी मेहनत की, उस की कोई मिसाल नहीं है.